รายงานพิเศษ นายกรัฐมนตรี นำคณะเดินทางเยือนราชอาณาจักรภูฏาน เพื่อกระชับความสัมพันธ์ดั่งเพื่อนแท้ของไทย
นายกรัฐมนตรี นำคณะเดินทางเยือนราชอาณาจักรภูฏาน เพื่อกระชับความสัมพันธ์ดั่งเพื่อนแท้ของไทยและภูฏานให้แนบแน่นมากยิ่งขึ้น

 ราชอาณาจักรภูฏาน ได้รับการขนานนามว่าเป็นสวิตเซอร์แลนด์แห่งเอเชีย ซึ่งมีที่มาจากความสวยงามทางธรรมชาติ สถาปัตยกรรมที่งดงามโดดเด่นและเมื่อรวมเข้ากับขนบธรรมเนียมประเพณี และวิถีชีวิตที่เรียบง่ายของผู้คนแล้ว ภูฏานจึงเป็นดินแดนที่เต็มไปด้วยมนต์เสน่ห์ ที่กล่าวมาเป็นการรับรู้ของผู้คนทั่วโลก แต่สำหรับคนไทยภูฏานเป็นมากกว่าประเทศที่จะต้องไปท่องเที่ยวชมความสวยงามให้ได้ซักครั้งหนึ่ง เพราะภูฏานเป็นมิตรประเทศที่ดีที่สุดประเทศหนึ่งของไทย เพราะไทยและภูฏานดำเนินความสัมพันธ์กันอย่างใกล้ชิดตลอดระยะเวลาที่ผ่านมา ทั้งในระดับราชวงศ์ รัฐบาลและประชาชน
 
ความสัมพันธ์ไทยและภูฏานจะมีความแนบแน่นมากยิ่งขึ้น เนื่องจากระหว่างวันที่ 19-20 กรกฎาคม 2561 นี้ พลเอก ประยุทธ์ จันทร์โอชา นายกรัฐมนตรี พร้อมคณะจะเดินทางเยือนราชอาณาจักรภูฏานอย่างเป็นทางการ ตามคำเชิญของนายกรัฐมนตรีราชอาณาจักรภูฏาน พลโท วีรชน สุคนธปฏิภาค รองโฆษกประจำสำนักนายกรัฐมนตรี กล่าวว่า การเดินทางเยือนราชอาณาจักรภูฏาน ของนายกรัฐมนตรีครั้งนี้จะเป็นการเชื่อม กระชับและสานต่อความสัมพันธ์ระหว่าง 2 ประเทศ ให้เพิ่มมากขึ้นในทุกๆ ด้าน เพราะไทยและภูฏานไม่ได้มองความสัมพันธ์ระหว่างกันในแง่ของความร่วมมือด้านเศรษฐกิจ หรือมูลค่าการค้าเท่านั้น แต่ภูฏานและไทยต่างมองถึงความเป็นเพื่อนกันอย่างแท้จริง

ดังนั้นการกระชับความสัมพันธ์กันในระดับรัฐบาลครั้งนี้ ก็จะเห็นภาพของการแลกเปลี่ยนเรียนรู้ประสบการณ์ซึ่งกันและกันของไทยและภูฏาน ในหลากหลายสาขาความร่วมมือ เช่น การท่องเที่ยว การยกระดับผลิตภัณฑ์ทางการเกษตร การพัฒนาโครงสร้างพื้นฐาน บนพื้นฐานของหลักปรัชญาเศรษฐกิจพอเพียงที่ไทยและภูฏานต่างนำมาประยุกต์ใช้ ซึ่งทั้งหมดไม่ได้มุ่งตอบโจทย์ของมูลค่าทางเศรษฐกิจ  แต่มุ่งตอบโจทย์ในการทำให้ประชาชนของ 2 ประเทศ มีความสุขอย่างแท้จริงและยังยืน